ไฟแนนซ์ทูเดย์
คลังสั่งเร่งสอบธนารักษ์ซิกแซ็กให้เช่าที่ราชฯ ทำอู่ต่อเรือ
14 ต.ค. 2557

คลังสั่งเร่งสอบธนารักษ์ซิกแซ็กให้เช่าที่ราชฯ ทำอู่ต่อเรือ
นายสมหมาย ภาษี รมว.คลัง กล่าวว่า กระทรวงการคลังกำลังตรวจสอบเรื่องการเซ็นอนุมัติให้เช่าที่ราชพัสดุแปลงที่ สป.668 ต.แหลมฟ้าผ่า อ.พระสมุทรเจดีย์ จ.สมุทรปราการ เนื้อที่ประมาณ 20 ไร่ ให้แก่บริษัท เอเชียน มารีน เซอร์วิสส์ เช่าที่ราชพัสดุเพื่อทำเป็นอู่ต่อเรือขนาดใหญ่ ส่งผลให้กรมธนารักษ์เสียประโยชน์จากรายได้ไปกว่า 60 ล้านบาท จากการคิดค่าเช่าต่ำกว่าที่ควรเป็น ซึ่งให้ไปดูว่าการดำเนินการของกรมธนารักษ์ที่ผ่านมาถูกต้องหรือไม่ จึงยังไม่สามารถชี้แจงในรายละเอียดได้ แต่จะดำเนินการเรื่องนี้ให้มีความชัดเจนโดยเร็วที่สุด
ด้าน นายนริศ ชัยสูตร อธิบดีกรมธนารักษ์ เปิดเผยว่า กระทรวงการคลังได้ตั้งคณะกรรมการสอบข้อเท็จจริงแล้ว แต่ยังไม่เคยเรียกกรมธนารักษ์ไปชี้แจง โดยยืนยันว่าได้ทำถูกต้องตามระเบียบเงื่อนไขกรณีที่ราชพัสดุเกิน 10 ล้านบาท และเกิน 2 ไร่ ไม่ต้องนำอาคารสิ่งปลูกสร้างมาคำนวณ
ธกส.พร้อมจ่ายเงินชาวนาก้อนแรก 5,000 ล้านบาท
นายพงษ์เทพ รัตนธาดากุล รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.เตรียมจ่ายเงินชาวนาปลูกข้าวฤดูกาลผลิต 2557/2558 รอบแรกจำนวน 5,000 ล้านบาท ซึ่งจะเริ่มโอนเข้าบัญชีในวันที่ 20 ต.ค. ให้กับเกษตรกรทั่วประเทศ ตามมาตรการลดต้นทุนการผลิต ซึ่งมีวงเงินรวม 4 หมื่นล้านบาท อัตราไร่ละ 1,000 บาท ไม่เกินครัวเรือนละ 15 ไร่ หรือไม่เกิน 1.5 หมื่นบาท ซึ่งคาดว่าจะจ่ายเงินครบ 4 หมื่นล้านบาทภายใน 45 วัน โดยการจ่ายเงินจะต้องผ่านการตรวจสอบจาก ธ.ก.ส. ซึ่งจะต้องขึ้นทะเบียนและได้รับใบรับรองจากกรมส่งเสริมการเกษตร กระทรวงเกษตรและสหกรณ์ และมีการปลูกข้าวจริงเท่านั้น
นอกจากนี้ ธ.ก.ส.ยังมีมาตรการช่วยเหลือเกษตรกรตามมติคณะรักษาความสงบแห่งชาติ (คสช.) คือ โครงการสินเชื่อชะลอการขายข้าวเปลือกนาปี โดยสามารถนำผลผลิตคือข้าวเปลือกหอมมะลิและข้าวเปลือกเหนียวมาขอกู้กับ ธ.ก.ส.ในอัตรา 80% ของราคาตลาด วงเงินไม่เกินรายละ 3 แสนบาท จำนวนข้าวเปลือก 1.5 ล้านตัน วงเงินสินเชื่อ 1.72 หมื่นล้านบาท และโครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร และการแปรรูปเพื่อเพิ่มมูลค่าผลผลิต ในวงเงิน 2 หมื่นล้านบาท จำนวนข้าวเปลือก 4 แสนตัน